Κατόπιν αιτήματος των ενδιαφερόμενων περιφερειών και σε συνεργασία με τα αντίστοιχα κράτη μέλη, η Επιτροπή θα διευκολύνει τη δημιουργία «διαπεριφερειακής εταιρικής σχέσης για τους συσσωρευτές» στο πλαίσιο των υφιστάμενων θεματικών πλατφορμών έξυπνης εξειδίκευσης στον τομέα της ενέργειας ή του βιομηχανικού εκσυγχρονισμού.

Τον Σεπτέμβριο του 2018 η Σλοβενία πρότεινε να τεθεί επικεφαλής μιας νέας διαπεριφερειακής εταιρικής σχέσης με τίτλο «Προηγμένα υλικά συσσωρευτών για την ηλεκτροκίνηση και την αποθήκευση ενέργειας σε σταθερή θέση», σε συνεργασία με την Καστίλη και Λεόν, την Ανδαλουσία και τη Χώρα των Βάσκων, την Οβέρνη-Ροδανό-Άλπεις, το Eindhoven και τη Νέα Ακουιτανία.

Με την υποστήριξη της Ευρωπαϊκής Επιτροπής, αυτή η νέα εταιρική σχέση ξεκίνησε επιτυχώς στο πλαίσιο εργαστηρίου που διοργανώθηκε από την Επιτροπή στις 8 Οκτωβρίου 2018. Το εργαστήριο συγκέντρωσε περισσότερες από 25 περιφέρειες που εκδήλωσαν το ενδιαφέρον τους για τη συνένωση των δυνάμεών τους υπό μορφή διαπεριφερειακών εταιρικών σχέσεων στον τομέα της έρευνας και της καινοτομίας για τους συσσωρευτές, στο πλαίσιο των στρατηγικών έξυπνης εξειδίκευσης των κρατών μελών (θεματική πλατφόρμα για τον βιομηχανικό εκσυγχρονισμό). Άλλες ενδιαφερόμενες περιφέρειες κλήθηκαν να συμμετάσχουν στην προσπάθεια αυτή. Έως τις αρχές του 2019 η εταιρική σχέση είχε ήδη διευρυνθεί και συμπεριλάμβανε 22 ευρωπαϊκές περιφέρειες. Η αποστολή της εν λόγω εταιρικής σχέσης συνίσταται στην επιτάχυνση της μαζικής παραγωγής και αξιοποίησης προηγμένων υλικών και στοιχείων συσσωρευτών, με τη χρήση βιώσιμων και ανταγωνιστικών τεχνολογιών, για φορητούς και σταθερούς συσσωρευτές σε ολόκληρη την Ευρώπη από σήμερα έως το 2025. Για τον σκοπό αυτόν, θα δημιουργηθεί μια σειρά επιχειρηματικών επενδυτικών έργων με την αξιοποίηση των υφιστάμενων περιφερειακών πόρων για τη μόχλευση συμπληρωματικών πόρων που είναι διαθέσιμοι στο πλαίσιο της εταιρικής σχέσης. Θα προσδιοριστούν και θα καλυφθούν βασικά στοιχεία που απουσιάζουν από το περιφερειακό οικοσύστημα και από τη βιομηχανική αξιακή αλυσίδα, ώστε να διασφαλιστεί η προσέγγιση των τελικών χρηστών. Η εταιρική σχέση έχει θέσει τον φιλόδοξο στόχο της εκπροσώπησης της περιφερειακής διάστασης των ενδιαφερόμενων φορέων της ευρωπαϊκής συμμαχίας για τους συσσωρευτές. Στο πλαίσιο της εταιρικής σχέσης ολοκληρώνεται επί του παρόντος διαδικασία διερεύνησης, και στους κοινούς τομείς ενδιαφέροντος που έχουν εντοπιστεί μέχρι στιγμής περιλαμβάνονται οι ακόλουθοι: 1Κατασκευή καινοτόμων στοιχείων συσσωρευτών για την παραγωγή συσσωρευτών 4ης γενιάς (στερεάς κατάστασης) - προηγμένα υλικά & κατασκευή & παραγωγή στοιχείων συσσωρευτών (επικεφαλής περιφέρεια: Βαυαρία) Περιφέρειες εταίροι: Οβέρνη-Ροδανός-Άλπεις (FR)/ Νέα Ακουιτανία (FR)/ Φλάνδρα (BE)/ Βρυξέλλες (BE)/ Χώρα των Βάσκων (ES)/ Βαλένθια (ES)/ Αραγονία (ES) / Viken (NO)/ Βάδη-Βιρτεμβέργη (DE). 2Βιώσιμη εξόρυξη και επεξεργασία πρώτων υλών (επικεφαλής περιφέρεια: Καστίλη και Λεόν) Περιφέρειες εταίροι: Νέα Ακουιτανία (FR), Φινλανδία, Vestland (NO), Βαλένθια (ES). 3Ανακύκλωση υφιστάμενων συσσωρευτών ιόντων λιθίου (επικεφαλής περιφέρεια: Βαυαρία) Περιφέρειες εταίροι: Φλάνδρα (BE). 4Συσσωρευτές υγρών στοιχείων (σταθεροί) (επικεφαλής περιφέρεια: Χώρα των Βάσκων/ Βαλένθια) Περιφέρειες εταίροι: Χώρα των Βάσκων (ES)/ Βαλένθια (ES)/ Αραγονία (ES)/ Σλοβενία, Φινλανδία/ Βαυαρία (DE). 5Δίκτυο κέντρων ερευνών και δοκιμών (επικεφαλής περιφέρεια: Σλοβενία) Περιφέρειες εταίροι: Δυτική Σλοβενία (SL), Hordaland (NO), Viken (NO), Ανδαλουσία (ES). 6Βελτιωμένοι συσσωρευτές ιόντων λιθίου (γενιάς 3Β) – (επικεφαλής περιφέρεια: Οβέρνη-Ροδανός-Άλπεις) Περιφέρειες εταίροι: Οβέρνη-Ροδανός-Άλπεις (FR)/ Νέα Ακουιτανία (FR)/ Φλάνδρα (BE)/ Βρυξέλλες (BE)/ Βάδη-Βιρτεμβέργη (DE). Στόχος είναι η μετάβαση σε απτές κοινές επενδύσεις καινοτομίας στους ανωτέρω (και ενδεχομένως σε πρόσθετους) τομείς. Η εταιρική σχέση είναι ανοικτή σε όλες τις ευρωπαϊκές περιφέρειες που ενδιαφέρονται να γίνουν μέλη.